淵靚亭
作者：黄伯固
朝代：宋

paragraphs: 江山無古今，闡發自我輩。
心期得地勝，有目皆一快。
負郭西繚川，衆流翕以匯。
水光開三面，結屋此其最。
囂塵劃清漪，景象極爽塏。
泓澄湛寒碧，潭影尤可愛。
巖前列烟樹，翠色聯不解。
盤坳石下瞰，林立錯奇怪。
雄觀喜新獲，曠境了無碍。
人謀孰使然，天作若有待。
學宮爾多士，游息於此在。
豈但濯爾纓，亦可湔爾佩。
翛然魚在藻，行矣鯤化海。
維茲淵靚名，妙處默領會。
中庸至矣夫，智者樂在內。
水德本無虛，人心亦清灑。
即物以察己，致之不在大。
清源堪疏瀹，世慮滌昏昧。
曾子浴乎沂，不出一唯外。
淡乎賈傅心，或可分一派。